title: Komisjoni rakendusmäärus (EL) 2018/1048, 18. juuli 2018, millega kehtestatakse suutlikkusel põhineva navigatsiooni suhtes kohaldatavad õhuruumi kasutamise nõuded ja käitamisprotseduurid

text:
                  26.7.2018

                  ET

                  Euroopa Liidu Teataja

                  L 189/3

         KOMISJONI RAKENDUSMÄÄRUS (EL) 2018/1048,
         18. juuli 2018,
         millega kehtestatakse suutlikkusel põhineva navigatsiooni suhtes kohaldatavad õhuruumi kasutamise nõuded ja käitamisprotseduurid
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. veebruari 2008. aasta määrust (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ (1), eriti selle artikli 8b lõiget 6,
         ning arvestades järgmist:

                     (1)

                     Lennundussektori jätkuv suurenemine esitab olemasolevale õhuruumile üha suuremaid nõudmisi ning suurendab vajadust kasutada õhuruumi võimalikult tõhusalt ja tulemuslikult. Suutlikkusel põhineva navigatsiooni (edaspidi „PBN“) rakendamine lennuliikluse korraldamisel ja aeronavigatsiooniteenuste osutamisel (edaspidi „ATM/ANS-teenused“) võib suurendada lennuohutust, läbilaskevõimet ja tõhusust ATS-marsruutide optimeerimise ja instrumentaallähenemise protseduuride kaudu. Selleks et saada eespool nimetatud kasu ja suurendada Euroopa lennuliikluse juhtimisvõrgu tulemuslikkust, tuleks kehtestada PBNi suhtes kohaldatavad õhuruumi kasutamise ühtlustatud nõuded ja käitamisprotseduurid.

                     (2)

                     Suutlikkusel põhineva navigatsiooniga (PBN) seotud nõuded ja protseduurid peaksid põhinema Rahvusvahelise Tsiviillennunduse Organisatsiooni (ICAO) väljatöötatud eeskirjadel ning neid tuleks rakendada kooskõlas ICAO üleilmse aeronavigatsioonikava (ICAO Global Air Navigation Plan) (2) ja Euroopa lennuliikluse korraldamise (ATM) üldkavaga (3).

                     (3)

                     Komisjoni rakendusmääruse (EL) nr 923/2012 (4) lisas, eelkõige selle punkti SERA.5015 alapunktiga a, komisjoni määruse (EL) nr 965/2012 (5) III lisas, eelkõige selle punkti ORO.GEN.110 alapunktiga d, ja komisjoni määruse (EÜ) nr 216/2008 (mida rakendatakse komisjoni määruse (EL) nr 452/2014 (6) I lisaga), eelkõige selle punktiga TCO.205) artikli 9 lõikega 1 nõutakse, et õhusõidukil peavad olema kavandatava lennumarsruudi või protseduuri jaoks sobivad seadmed ning lennumeeskonnal asjakohane kvalifikatsioon. Lisaks nendele nõuetele tuleks kehtestada ühised õhuruumi kasutamise nõuded, millega määratakse kindlaks vastavad lennuprotseduurid ja -marsruudid.

                     (4)

                     PBNi rakendamine suure liiklustihedusega lähenemisaladel, nagu on ette nähtud komisjoni rakendusmäärusega (EL) nr 716/2014 (7), peaks parandama lähenemistrajektoori täpsust ning hõlbustama liiklusjärjekorra varasemat kindlaksmääramist, tänu millele väheneb kütusekulu ja keskkonnamõju laskumise ning saabumise etapis. Rakendamise hõlbustamiseks peaksid käesoleva määruse nõuded olema kooskõlas rakendusmääruse (EL) nr 716/2014 nõuetega.

                     (5)

                     Tuleks edendada satelliidipõhiste tugisüsteemide, eelkõige Euroopa Geostatsionaarse Navigatsioonilisasüsteemi (EGNOS) kasutamist, pidades silmas asjaolu, et lennuohutus- ja kulutõhususkaalutlustel tuleks toetada vertikaaljuhendamisega täppislähenemise (edaspidi „LPV“) käitamismiinimumide kasutuselevõttu. Samuti tuleks hõlbustada muid PBN-suutlikkusega seotud käitamistoiminguid ja näha lisaks LPV miinimumväärtustele ette ka muud miinimumväärtused.

                     (6)

                     Euroopa lennumarsruutide võrgustiku parendamise kava koostamisel peab võrgustiku haldaja, millele on osutatud komisjoni määruses (EL) nr 677/2011 (8), kõnealuse määruse kohaselt kasutama kooskõlastatud otsustusmenetlust. ATM/ANS-teenuste osutamisel vastavalt käesolevale määrusele peaks võrgustiku haldaja tegema ATM/ANS-teenuste osutajatega koostööd eelkõige selle tagamiseks, et marsruutide üleminekul võrgustikku või sealt väljumisel kasutatavad ATS-marsruudid oleksid kooskõlas teenindatavate marsruutide suhtes kohaldatava standardse instrumentaalväljumise (SID) marsruudi ja standardse instrumentaalsaabumise (STAR) marsruudi spetsifikatsiooniga.

                     (7)

                     Käesolevas määruses sätestatud nõuded, mida ATM/ANS-teenuste osutajad kohaldavad PBNi rakendamise suhtes, peaksid eelkõige sisaldama asjakohaseid nõudeid kõikide 3D-lähenemisprotseduuriga rajalõpualade kohta, ja juhul, kui asjaomased teenuseosutajad on kehtestanud SID- või STAR-marsruudid, kõnealuste marsruutide rakendamise kohta. Selliste nõuete kehtestamine võib teatavatel juhtudel siiski kaasa tuua tõsiseid negatiivseid tagajärgi, mis kaaluvad üles võimaliku kasu ohutuse, suutlikkuse ja tõhususe valdkonnas. Sel juhul peaks ATM/ANS-teenuste osutajatel olema lubatud kõnealustest nõuetest kõrvale kalduda ja kohaldada teatavaid alternatiivnõudeid, mis on sellistes konkreetsetes olukordades kasutamiseks sobivamad ja mis samas aitavad saada eespool nimetatud kasu võimalikult palju.

                     (8)

                     Peale selle tuleks ohutu ja sujuva ülemineku huvides võimaldada ATM/ANS-teenuste osutajatel mõistliku ajavahemiku jooksul kasutada oma teenuste pakkumisel lisaks PBNile ka muid vahendeid, järgides käesoleva määruse nõudeid. Siiski ei tohiks alates 1. juunist 2030 muude vahendite kasutamist enam lubada, välja arvatud eriolukorra meetmete kehtestamise korral, kui on vaja ratsionaliseerida ATM/ANS-teenuste osutamist ning vältida eelkõige õhuruumi kasutajate jaoks navigatsiooniseadmete mitmekihilisusest tulenevaid tarbetuid kulusid.

                     (9)

                     Ohutuse huvides tuleks tagada, et üleminek suutlikkusel põhinevat navigatsiooni kasutavate ATM/ANS-teenuste osutamisele vastavalt käesoleva määruse nõuetele oleks sujuv ja kooskõlastatud. ATM/ANS-teenuste osutajad peaksid seega võtma kõik vajalikud meetmed, et saavutada kõnealune eesmärk õigel ajal ja tulemuslikult. Need meetmed peaksid hõlmama üleminekukava koostamist ja selle ajakohastamist teenuseosutaja poolt, et võtta arvesse kõiki üleminekuga seotud asjakohaseid arengusuundi. Eespool nimetatud üleminekukavad ja kõik nende olulised ajakohastamised, mille tõttu neid kavasid tuleb märkimisväärselt muuta ning mis võivad oluliselt mõjutada huvitatud isikute huve, tuleks kehtestada pärast konsulteerimist huvitatud isikutega, et võtta vajaduse korral arvesse nende seisukohti, ja pärast heakskiitmist pädeva asutuse poolt, et tagada käesolevas määruses, eriti selle artikli 4 lõikes 1 sätestatud nõuete täitmine.

                     (10)

                     Erandjuhtudel võib pärast käesolevas määruses sätestatud PBN-nõuete rakendamist siiski tekkida olukordi, kus ATM/ANS-teenuste osutajatel ei ole ootamatutel ja neist sõltumatutel põhjustel võimalik osutada oma teenuseid kooskõlas kõnealuste nõuetega. Ilma et see piiraks nende teenuseosutajate kohustust võtta kõik nende käsutuses olevad mõistlikud meetmed, et takistada selliste olukordade teket ja taastada käesoleva määruse nõuete täitmine nii kiiresti kui võimalik, peaksid kõnealused teenuseosutajad, juhul kui selline olukord siiski tekib, võtma vajalikud eriolukorra meetmed, et neil oleks võimalik jätkata oma teenuste ohutut osutamist, kasutades muid vahendeid, eelkõige tavapäraseid navigatsiooniprotseduure.

                     (11)

                     Asjaomastele isikutele on vaja anda piisavalt aega käesoleva määruse nõuete täitmiseks. Nõuet minna täielikult üle PBNi kasutamisele tuleks kohaldada alates asjakohasest hilisemast kuupäevast, et anda piisavalt aega ohutuks ja sujuvaks üleminekuks. Alates asjakohasest hilisemast kuupäevast tuleks kohaldada ka lisas sisalduvaid teatavaid sätteid, võttes arvesse täiendavat aega, mida asjaomased isikud vajavad kõnealuste nõuetega kohanemiseks.

                     (12)

                     Käesoleva määrusega ettenähtud meetmed põhinevad Euroopa Lennundusohutusameti arvamusel, mis on esitatud kooskõlas määruse (EÜ) nr 216/2008 artikli 17 lõike 2 punktiga b ja artikli 19 lõikega 1.

                     (13)

                     Käesoleva määrusega ettenähtud meetmed on kooskõlas Euroopa Parlamendi ja nõukogu määruse (EÜ) nr 549/2004 (9) artikli 5 alusel asutatud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Reguleerimisese ja kohaldamisala

               (1)   Käesolevas määruses kehtestatakse suutlikkusel põhineva navigatsiooni suhtes kohaldatavad õhuruumi kasutamise nõuded ja käitamisprotseduurid.

               (2)   Käesolevat määrust kohaldatakse lennuliikluse korraldamise ja aeronavigatsiooniteenuste (edaspidi „ATM/ANS-teenused“) osutajate ning lennuväljade käitajate (edaspidi „ATM/ANS-teenuste osutajad“) suhtes, kes vastutavad instrumentaallähenemise protseduuride või lennuliiklusteeninduse marsruutide (edaspidi „ATS-marsruudid“) kehtestamise eest, osutades teenuseid mõnes järgmises õhuruumis:

                           a)

                           lepingu kohaldamisalasse kuuluva territooriumi kohal asuv õhuruum;

                           b)

                           õhuruum, kus liikmesriigid vastutavad aeronavigatsiooniteenuste osutamise eest vastavalt Euroopa Parlamendi ja nõukogu määruse (EÜ) nr 551/2004 (10) artikli 1 lõikele 3.

            Artikkel 2
            Mõisted
            Käesolevas määruses kasutatakse järgmisi mõisteid:
            (1)   „suutlikkusel põhinev navigatsioon (PBN)“– määruse (EL) nr 965/2012 artikli 2 punktis 5 määratletud suutlikkusel põhinev navigatsioon;
            (2)   „ATS-marsruut“– rakendusmääruse (EL) nr 923/2012 artikli 2 punktis 46 määratletud ATS-marsruut;
            (3)   „instrumentaallähenemise protseduur“– rakendusmääruse (EL) nr 923/2012 artikli 2 punktis 90 määratletud instrumentaallähenemise protseduur;
            (4)   „tavapärased navigatsiooniprotseduurid“– ATS-marsruudid ja instrumentaallähenemisprotseduurid, mille puhul kasutatakse maapealseid navigatsiooniseadmeid, mis ei võimalda täita käesolevas määruses sätestatud PBN-nõudeid;
            (5)   „instrumentaalrada“– rakendusmääruse (EL) nr 139/2014 (11) I lisa punktis 22 määratletud instrumentaalrada;
            (6)   „navigatsiooninõuded“– õhusõidukile ja lennumeeskonnale esitatavad nõuded, mida on vaja selleks, et toetada suutlikkusele põhinevat navigatsiooni kindlaksmääratud õhuruumis;
            (7)   „nõutava navigatsioonitäpsuse (RNP) X nõuded“– piirkondlikul navigatsioonil põhinevad nõuded, mis hõlmavad navigatsioonitäpsuse jälgimist ja asjaomase häiresüsteemi kasutamist pardal ning mille puhul „X“ tähistab horisontaalse navigatsiooni täpsust meremiilides või käitamisliiki ja nõutavaid funktsioone;
            (8)   „horisontaalne navigatsioon (LNAV)“, „horisontaalne navigatsioon/vertikaalne navigatsioon (LNAV/VNAV)“ ja „vertikaaljuhendamisega täppislähenemine (LPV)“– märgistused, mida kasutatakse eri tüüpi käitamismiinimumide tähistamiseks lähenemiskaartidel, kus kirjeldatakse ülemaailmsel satelliitnavigatsioonisüsteemil (GNSS) põhinevaid ja RNP-lähenemisprotseduuride (RNP APCH) hulka liigitatud lähenemisprotseduure;
            (9)   „fikseeritud raadius (RF)“– kindlaksmääratud tähist ümbritsev konstantse raadiusega trajektoor, mis lõpeb fikseeritud punktis;
            (10)   „2D-lähenemine“– rakendusmääruse (EL) nr 923/2012 artikli 2 punktis 90 määratletud instrumentaallähenemisprotseduur, mis liigitatakse mittetäppislähenemisprotseduuride hulka;
            (11)   „3D-lähenemine“– rakendusmääruse (EL) nr 923/2012 artikli 2 punktis 90 määratletud instrumentaallähenemise protseduur, mis liigitatakse vertikaalinformatsiooniga lähenemisprotseduuride või täppislähenemisprotseduuride hulka;
            (12)   „satelliidipõhine tugisüsteem (SBAS)“– suure ulatusega tugisüsteem, mille kaudu GNSSi kasutaja saab satelliidipõhiselt saatjalt lisateavet;
            (13)   „piirkondliku navigatsiooni (RNAV) X nõuded“– piirkondlikul navigatsioonil põhinevad nõuded, mis ei hõlma navigatsioonitäpsuse jälgimist ja asjaomase häiresüsteemi kasutamist pardal ning mille puhul „X“ tähistab horisontaalse navigatsiooni täpsust meremiilides;
            (14)   „standardse instrumentaalsaabumise (STAR) marsruut“– instrumentaallennureeglite kohane kindlaksmääratud saabumismarsruut, mis ühendab olulist punkti (tavaliselt ATS-marsruudil) punktiga, kust saab alustada avaldatud instrumentaallähenemisprotseduuri;
            (15)   „standardse instrumentaalväljumise (SID) marsruut“– instrumentaallennureeglite kohane kindlaksmääratud väljumismarsruut, mis ühendab lennuvälja konkreetse olulise punktiga (tavaliselt kindlaksmääratud ATS-marsruudil), kus algab lennu marsruudietapp;
            (16)   „navigatsioonifunktsioon“– navigatsioonisüsteemi üksikasjalikult kindlaksmääratud suutlikkus, mis peab vastama õhuruumis kavandatavate käitamistoimingute vajadustele.

            Artikkel 3
            PBN-nõuded
            ATM/ANS-teenuste osutajad peavad vastama suutlikkusel põhineva navigatsiooni rakendamise nõuetele, mis on sätestatud lisa PBN-osas.

            Artikkel 4
            Üleminekumeetmed

               1.   ATM/ANS-teenuste osutajad võtavad vajalikud meetmed, et tagada oma teenuste puhul sujuv ja ohutu üleminek suutlikkusel põhineva navigatsiooni kasutamisele kooskõlas artikliga 3.
               Need meetmed hõlmavad üleminekukava koostamist ja rakendamist. ATM/ANS-teenuste osutajad ajakohastavad oma üleminekukava.
               Üleminekukava on kooskõlas Euroopa lennuliikluse korraldamise üldkava ja Euroopa Parlamendi ja nõukogu määruse (EÜ) nr 550/2004 (12) artiklis 15a osutatud ühisprojektidega.

               2.   ATM/ANS-teenuste osutajad konsulteerivad üleminekukava ja selle olulise ajakohastamise projektide puhul kõikide järgmiste isikutega ning võtavad vajaduse korral arvesse nende seisukohti:

                           a)

                           lennuvälja käitajad, õhuruumi kasutajad ja asjaomaseid õhuruumikasutajaid esindavad organisatsioonid, keda kõnealuste ATM/ANS-teenuste osutamine mõjutab;

                           b)

                           määruse (EL) nr 677/2011 artikli 3 lõikes 1 osutatud võrgustiku haldaja;

                           c)

                           ATM/ANS-teenuste osutajad, kes osutavad oma teenuseid külgnevates õhuruumiosades.

               3.   Pärast lõikes 2 osutatud konsulteerimist esitavad ATM/ANS-teenuste osutajad konsultatsiooni tulemused ning üleminekukava või selle olulise ajakohastamise projekti heakskiitmiseks asjaomase õhuruumi eest vastutavale pädevale asutusele.
               Pädev asutus kontrollib, kas üleminekukava või selle olulise ajakohastamise projekt vastab käesoleva määruse nõuetele, pidades eelkõige silmas seda, kas projekti puhul on vajaduse korral arvesse võetud õhuruumi kasutajate, sealhulgas riiklikke õhusõidukeid käitavate õhuruumikasutajate seisukohti. Asjaomase pädeva asutuse liikmesriik võib ette näha, et selline kontrollimine toimub koostöös kõnealuse liikmesriigi muude asjaomaste asutustega.
               Kõnealune pädev asutus teatab ATM/ANS-teenuste osutajatele kontrolli tulemustest ilma põhjendamatu viivituseta. ATM/ANS-teenuste osutajad ei kehtesta ega rakenda üleminekukavasid ega nende olulisi ajakohastamisi enne, kui kõnealune pädev asutus on neile teatanud, et üleminekukava või selle olulise ajakohastamise projekt on heaks kiidetud.

            Artikkel 5
            Täielik üleminek PBNi kasutamisele

               1.   ATM/ANS-teenuste osutajad ei tohi osutada oma teenuseid, kasutades tavapäraseid navigatsiooniprotseduure, või osutada selliseid suutlikkusel põhineva navigatsiooni teenuseid, mis ei ole kooskõlas lisa punkti AUR.PBN.2005 nõuetega.

               2.   Lõike 1 kohaldamine ei piira artikli 6 kohaldamist ega ATM/ANS-teenuste osutajate õigust kasutada oma teenuste osutamisel maandumissüsteeme, mis võimaldavad teostada määruse (EL) nr 965/2012 I lisa punktides 14, 15 ja 16 määratletud CAT II, CAT IIIA või CAT IIIB tüüpi lähenemistoiminguid.

            Artikkel 6
            Eriolukorra meetmed
            ATM/ANS-teenuste osutajad võtavad vajalikud meetmed selle tagamiseks, et nad suudaksid jätkata teenuste osutamist muude vahendite abil, kui ootamatutel ja nendest sõltumatutel põhjustel tekib olukord, kus nad ei saa GNSSi või muid suutlikkusel põhineva navigatsiooni meetodeid enam kasutada, mistõttu teenuste osutamine vastavalt artiklile 3 ei ole võimalik. Kõnealused meetmed hõlmavad eelkõige tavapäraste navigatsioonivahendite võrgustiku ning sellega seotud seire- ja sidetaristu säilitamist.

            Artikkel 7
            Jõustumine ja kohaldamine

               1.   Käesolev määrus jõustub kahekümnendal päeval pärast selle avaldamist Euroopa Liidu Teatajas.

               2.   Käesolevat määrust kohaldatakse alates 3. detsembrist 2020.
               Erandina lõikest 1 nähakse ette järgmine:

                           a)

                           artiklit 5 kohaldatakse alates 6. juunist 2030;

                           b)

                           rakendusmääruse (EL) nr 716/2014 punktis 1.2.1 loetletud lennuväljade puhul ning muude lennuväljade rajalõpualade puhul, mille teenindamiseks kasutatakse täppislähenemisprotseduure, kohaldatakse lisa punkti AUR.PBN.2005 alapunkti 1 alates 25. jaanuarist 2024;

                           c)

                           kõikide instrumentaallähenemist kasutavate rajalõpualade puhul kohaldatakse lisa punkti AUR.PBN.2005 alapunkti 4 alates 25. jaanuarist 2024 ühe kindlaksmääratud SID- või STAR-marsruudi suhtes ning alates 6. juunist 2030 kõikide kindlaksmääratud SID- või STAR-marsruutide suhtes;

                           d)

                           lennutasandist FL 150 allapoole jäävate ATS-marsruutide puhul kohaldatakse lisa punkti AUR.PBN.2005 alapunkti 6 alates 25. jaanuarist 2024.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 18. juuli 2018

                  Komisjoni nimel

                  president

               Jean-Claude JUNCKER

            (1)  ELT L 79, 13.3.2008, lk 1.

            (2)  ICAO dokument 9750.

            (3)  Komisjoni 3. mai 2013. aasta rakendusmäärus (EL) nr 409/2013, milles käsitletakse ühisprojektide määratlemist, juhtimiskorra kehtestamist ja Euroopa lennuliikluse korraldamise üldkava elluviimist toetavate stiimulite väljaselgitamist (ELT L 123, 4.5.2013, lk 1).

            (4)  Komisjoni 26. septembri 2012. aasta rakendusmäärus (EL) nr 923/2012, millega kehtestatakse ühised lennureeglid ning aeronavigatsiooniteenuseid ja -protseduure käsitlevad käitamissätted ning muudetakse rakendusmäärust (EL) nr 1035/2011 ning määruseid (EÜ) nr 1265/2007, (EÜ) nr 1794/2006, (EÜ) nr 730/2006, (EÜ) nr 1033/2006 ja (EL) nr 255/2010 (ELT L 281, 13.10.2012, lk 1).

            (5)  Komisjoni 5. oktoobri 2012. aasta määrus (EL) nr 965/2012, millega kehtestatakse lennutegevusega seotud tehnilised nõuded ja haldusmenetlused vastavalt Euroopa Parlamendi ja nõukogu määrusele (EÜ) nr 216/2008 (ELT L 296, 25.10.2012, lk 1).

            (6)  Komisjoni 29. aprilli 2014. aasta määrus (EL) nr 452/2014, millega kehtestatakse kolmandate riikide käitajate lennutegevusega seotud tehnilised nõuded ja haldusmenetlused vastavalt Euroopa Parlamendi ja nõukogu määrusele (EÜ) nr 216/2008 (ELT L 133, 6.5.2014, lk 12).

            (7)  Komisjoni 27. juuni 2014. aasta rakendusmäärus (EL) nr 716/2014 Euroopa lennuliikluse korraldamise üldkava rakendamist toetava ühise katseprojekti kehtestamise kohta (ELT L 190, 28.6.2014, lk 19).

            (8)  Komisjoni 7. juuli 2011. aasta määrus (EL) nr 677/2011, millega kehtestatakse lennuliikluse korraldamise (ATM) võrgustiku funktsioonide üksikasjalikud rakenduseeskirjad ja muudetakse määrust (EL) nr 691/2010 (ELT L 185, 15.7.2011, lk 1).

            (9)  Euroopa Parlamendi ja nõukogu 10. märtsi 2004. aasta määrus (EÜ) nr 549/2004, millega sätestatakse raamistik ühtse Euroopa taeva loomiseks (raammäärus) (ELT L 96, 31.3.2004, lk 1).

            (10)  Euroopa Parlamendi ja nõukogu määrus (EÜ) nr 551/2004, 10. märts 2004, õhuruumi korraldamise ja kasutamise kohta ühtses Euroopa taevas (õhuruumi määrus) (ELT L 96, 31.3.2004, lk 20).

            (11)  Komisjoni 12. veebruari 2014. aasta määrus (EL) nr 139/2014, millega kehtestatakse lennuväljadega seotud nõuded ja haldusmenetlused vastavalt Euroopa Parlamendi ja nõukogu määrusele (EÜ) nr 216/2008 (ELT L 44, 14.2.2014, lk 1).

            (12)  Euroopa Parlamendi ja nõukogu määrus (EÜ) nr 550/2004, 10. märts 2004, aeronavigatsiooniteenuste osutamise kohta ühtses Euroopa taevas (teenuse osutamise määrus) (ELT L 96, 31.3.2004, lk 10).

            LISA

               PBN-ALAJAGU – Suutlikkusel põhinev navigatsioon

               AUR.PBN.1005   Reguleerimisese

            Käesolevas alajaos sätestatakse ATM/ANS-teenuste osutajatele esitatavad nõuded suutlikkusel põhineva navigatsiooni (PBN) rakendamiseks vastavalt artiklile 3.

               AUR.PBN.2005   Marsruudid ja protseduurid

                        (1)

                        ATM/ANS-teenuste osutajad kehtestavad kõikide instrumentaalraja lõppude suhtes RNP-lähenemisprotseduuride (RNP APCH) nõuetele vastavad lähenemisprotseduurid, sealhulgas LNAV, LNAV/VNAV ja LPV miinimumväärtused ning, kui see on liikluse tiheduse või keerukuse tõttu vajalik, fikseeritud raadiusega (RF) protseduuriosad.

                        (2)

                        Erandina alapunktist (1) kehtestavad ATM/ANS-teenuste osutajad selliste instrumentaalraja lõppude suhtes, kus 3D-lähenemise kasutuselevõtt on maapinna reljeefi, takistuste või lennuliikluse hajutamise tingimuste tõttu ülemäära keeruline, RNP-lähenemisprotseduuride (RNP APCH) nõuetele vastavad 2D-lähenemisprotseduurid. Sel juhul võivad nad lisaks eespool nimetatud 2D-lähenemisprotseduuridele kehtestada ka nõutava navigatsioonitäpsusega ja nõutava loaga lähenemise (RNP AR APCH) nõuetele vastavad 3D-lähenemisprotseduurid.

                        (3)

                        Erandina alapunktist (1) kehtestavad ATM/ANS-teenuste osutajad selliste instrumentaalraja lõppude suhtes, kus satelliidipõhine tugisüsteem (SBAS) nõuetekohaselt ei levi, RNP APCH lähenemisprotseduurid, sealhulgas LNAV ja LNAV/VNAV miinimumväärtused. ATM/ANS-teenuste osutajad kehtestavad selliste instrumentaalraja lõppude suhtes LPV miinimumväärtused hiljemalt 18 kuu jooksul alates kuupäevast, mil tagatakse satelliidipõhise tugisüsteemi nõuetekohane levi.

                        (4)

                        Kui ATM/ANS-teenuste osutajad on kehtestanud SID- või STAR-marsruudid, kohaldavad nad kõnealuste marsruutide suhtes RNAV 1 nõudeid.

                        (5)

                        Erandina alapunktist 4 kohaldavad ATM/ANS-teenuste osutajad juhul, kui nad on kehtestanud SID- või STAR-marsruudid ning kui lennuliikluse läbilaskevõime ja ohutuse tagamiseks tiheda ning keeruka liikluse või keeruka reljeefiga käitamiskeskkonnas tuleb kohaldada kõnealuses alapunktis osutatud nõuetest rangemaid suutlikkusnõudeid, kõnealuste marsruutide suhtes RNP 1 nõudeid, mis muu hulgas hõlmavad üht või mitut järgmist täiendavat navigatsioonifunktsiooni:

                                    a)

                                    käitamistoimingud vertikaalrajal ja kahe fikseeritud punkti vahel, kasutades järgmist:

                                                i)

                                                kõrguspiirang „AT“;

                                                ii)

                                                kõrguspiirang „AT OR ABOVE“;

                                                iii)

                                                kõrguspiirang „AT OR BELOW“;

                                                iv)

                                                piirang „WINDOW“;

                                    b)

                                    fikseeritud raadiusega (RF) lennuetapp.

                        (6)

                        Kui ATM/ANS-teenuste osutajad on marsruudi käitamise toimingute jaoks kindlaks määranud ATS-marsruudid, kohaldatakse kõnealuste marsruutide suhtes RNAV 5 nõudeid.

                        (7)

                        Erandina alapunktidest 4 ja 6 kohaldavad ATM/ANS-teenuste osutajad juhul, kui nad on tiivikõhusõidukite jaoks kindlaks määranud ATS-, SID- või STAR-marsruudid, kõnealuste marsruutide suhtes RNP 0.3, RNAV 1 või RNP 1 nõudeid. Sel juhul on neil õigus valida, missugust nõuetekogumit nende kolme hulgast soovitakse kohaldada.


title: Komisjoni rakendusmäärus (EL) 2018/1077, 30. juuli 2018, millega muudetakse rakendusmäärust (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad

text:
                  31.7.2018

                  ET

                  Euroopa Liidu Teataja

                  L 194/44

         KOMISJONI RAKENDUSMÄÄRUS (EL) 2018/1077,
         30. juuli 2018,
         millega muudetakse rakendusmäärust (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005, (1) eriti selle artikli 8 lõiget 3,
         ning arvestades järgmist:

                     (1)

                     Komisjoni rakendusmäärusega (EL) nr 808/2014 (2) on sätestatud määruse (EL) nr 1305/2013 rakenduseeskirjad. Euroopa Parlamendi ja nõukogu määrusega (EL) 2017/2393 (3) on muudetud määrust (EL) nr 1305/2013, lihtsustades Euroopa Maaelu Arengu Põllumajandusfondist (EAFRD) antava toetuse reguleerimise üldeeskirju. Seetõttu tuleks määruse (EL) nr 1305/2013 rakenduseeskirju vastavalt muuta.

                     (2)

                     Kaotatud on kohustus kasutada nõuandvate organite valimiseks konkreetset hankemenetlust. Seetõttu tuleks jätta rakenduseeskirjadest välja hankemenetlusele viitavad eeskirjad.

                     (3)

                     Eeskirjad noorte põllumajandustootjate tegevuse alustamiseks koos teiste põllumajandustootjatega on esitatud määruse (EL) nr 1305/2013 artikli 2 lõike 1 punktis n ning mõiste „tegevuse alustamise tähtpäev“ on esitatud kõnealuse määruse artikli 2 lõike 1 punkti s. Seepärast tuleks viia nendega vastavusse rakendusmääruse (EL) nr 808/2014 I lisa 1. osa lõikes 8 esitatud sätted, milles käsitletakse noori põllumajandustootjaid. Kuna ka komisjoni rakendusmääruse (EL) nr 809/2014 (4) artikkel 57, millega olid ette nähtud põllumajandusettevõtete ja ettevõtluse arendamise eeskirjad, on välja jäetud, tuleks lihtsustada rakendusmäärusega (EL) nr 808/2014 kehtestatud eeskirju äriplaani kohta.

                     (4)

                     Rahastamisvahendeid käsitlevaid eeskirju on lihtsustatud. Määruse (EL) nr 1305/2013 artikli 49 lõikesse 4 on lisatud erand valikukriteeriumide kohaldamise nõudest rahastamisvahendist toetatavate tegevuste korral. Rakendusmääruse (EL) nr 808/2014 I lisa 1. osa lõige 8 tuleks seega kõnealuse erandiga vastavusse viia.

                     (5)

                     Selleks et vältida tarbetut halduskoormust, eriti rahastamiskavade sagedasi muutmisi, on vaja selgitada, et iga programmi rahastamiskavas ette nähtud ülemmäära piiramine kavandatud EAFRD toetuste puhul arvutatakse iga meetme eest makstava kogusumma tasandil.

                     (6)

                     Määruse (EL) nr 1305/2013 artikliga 39a on ette nähtud toetada põllumajandustootjaid teatava sektori põllumajandustootjatele ette nähtud sissetuleku stabiliseerimise vahendi abil ning kõnealuse määruse artikli 37 alusel saab toetada põllumajanduskindlustuskavu, mis hõlmavad tootmiskahjusid, mille on põhjustanud ebasoodsad ilmastikutingimused, looma- või taimehaigused või kahjurite levik või keskkonnajuhtum, mille tõttu on kahjustunud rohkem kui 20 % keskmisest aastatoodangust. Kooskõlas määruse (EL) nr 1305/2013 artikli 8 lõike 1 punktiga h tuleks rahastamiskavas näidata kavandatud EAFRD toetus ning toetuse määr.

                     (7)

                     Seepärast tuleks rakendusmäärust (EL) nr 808/2014 vastavalt muuta.

                     (8)

                     Käesoleva määrusega ette nähtud meetmed on kooskõlas maaelu arengu komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) nr 808/2014 muudetakse järgmiselt.

                        1)

                        Artikkel 7 jäetakse välja.

                        2)

                        Artikli 8 lõige 1 jäetakse välja.

                        3)

                        I lisa 1. osa muudetakse järgmiselt:

                                    a)

                                    punkti 8 „Valitud meetmete kirjeldus“ muudetakse järgmiselt:

                                                i)

                                                punkti 2 alapunkt c asendatakse järgmisega:

                                                            „c)

                                                            ulatus, toetusmäär, rahastamiskõlblikud toetusesaajad, ja kui see on asjakohane, siis summa või toetuse arvutamise metoodika allmeetme kaupa ja/või vajaduse korral tegevuse liigi kaupa. Iga tegevusliigi kohta täpsustatud rahastamiskõlblikud kulud, rahastamiskõlblikkuse tingimused, kohaldatavad summad ja toetusmäärad ning valikukriteeriumide määramise põhimõtted. Kui toetust antakse määruse (EL) nr 1303/2013 artikli 38 lõike 4 esimese lõigu punktide a ja b kohaselt rakendatud rahastamisvahendile, esitada rahastamisvahendi liigi kirjeldus, lõplike toetusesaajate üldkategooriad, rahastamiskõlblike kulude üldkategooriad ja toetuse ülemmäär.“;

                                                ii)

                                                punkti 2 alapunkti e punkt 5 asendatakse järgmisega:
                                                „5   Põllumajanduslike majapidamiste ja ettevõtluse areng (määruse (EL) nr 1305/2013 artikkel 19):

                                                            —

                                                            määruse (EL) nr 1305/2013 artikli 19 lõike 1 punkti a alapunktis iii) osutatud väikese põllumajandusliku majapidamise määratlus;

                                                            —

                                                            määruse (EL) nr 1305/2013 artikli 2 lõike 1 punktis s („tegevuse alustamise tähtpäev“) osutatud meetmete määratlus;

                                                            —

                                                            määruse (EL) nr 1305/2013 artikli 19 lõike 4 viiendas lõigus osutatud ülemise ja alumise lävendi määratlus;

                                                            —

                                                            eritingimused toetuse andmiseks noortele põllumajandustootjatele, kes ei asu tegutsema põllumajandusliku majapidamise juhina vastavalt delegeeritud määruse (EL) nr 807/2014 artikli 2 lõigetele 1 ja 2;

                                                            —

                                                            teave delegeeritud määruse (EL) nr 807/2014 artikli 2 lõikes 3 osutatud ajapikenduse kohaldamise kohta;

                                                            —

                                                            äriplaaniga seotud nõuete kokkuvõte;

                                                            —

                                                            eri meetmete võimalik ühendamine äriplaanis, mis võimaldab noore põllumajandustootja juurdepääsu kõnealustele meetmetele;

                                                            —

                                                            mitmekesistamisega hõlmatud valdkonnad.“;

                                                iii)

                                                punkti 2 alapunkti e punkti 16 pealkiri asendatakse järgmisega:
                                                „16
                                                      Riskijuhtimine (määruse (EL) nr 1305/2013 artiklid 36–39a)“;

                                    b)

                                    punkti 10 alapunkti c muudetakse järgmiselt:

                                                i)

                                                esimesele lõigule lisatakse punkt v:

                                                            „v)

                                                            tegevuste puhul, mida rakendatakse vastavalt määruse (EL) nr 1305/2013 artiklile 37, kui minimaalne piirmäär on 20 %, ning tegevuste puhul, mida rakendatakse vastavalt määruse (EL) nr 1305/2013 punktile 39a, liidu toetuse soovituslik kogusumma ja soovituslik toetusmäär.“;

                                                ii)

                                                lisatakse järgmine lõige:
                                                „Määruses (EL) nr 1306/2013 artiklis 36 osutatud vahemaksete, artiklis 37 osutatud lõppmaksete ning kõnealuse määruse artiklis 51 osutatud raamatupidamisarvestuse kontrollimise ja heakskiitmise puhul tuleb asjaomase programmi rahastamiskõlblikele avaliku sektori kulude puhul järgida EAFRD toetust meetme tasandil.“

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. juuli 2018

                  Komisjoni nimel

                  president

               Jean-Claude JUNCKER

            (1)  ELT L 347, 20.12.2013, lk 487.

            (2)  Komisjoni 17. juuli 2014. aasta rakendusmäärus (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad (ELT L 227, 31.7.2014, lk 18).

            (3)  Euroopa Parlamendi ja nõukogu 13. detsembri 2017. aasta määrus (EL) 2017/2393, millega muudetakse määruseid (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta, (EL) nr 1306/2013 ühise põllumajanduspoliitika rahastamise, haldamise ja seire kohta, (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, (EL) nr 1308/2013, millega kehtestatakse põllumajandustoodete ühine turukorraldus, ning (EL) nr 652/2014, millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta (ELT L 350, 29.12.2017, lk 15).

            (4)  Komisjoni 17. juuli 2014. aasta rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.7.2014, lk 69).


title: Komisjoni rakendusmäärus (EL) 2018/1201, 22. august 2018, millega registreeritakse garanteeritud traditsiooniliste toodete registris nimetus [„Kiełbasa krakowska sucha staropolska“ (GTT)]

text:
                  27.8.2018

                  ET

                  Euroopa Liidu Teataja

                  L 217/5

         KOMISJONI RAKENDUSMÄÄRUS (EL) 2018/1201,
         22. august 2018,
         millega registreeritakse garanteeritud traditsiooniliste toodete registris nimetus [„Kiełbasa krakowska sucha staropolska“ (GTT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile b avaldati Euroopa Liidu Teatajas Poola taotlus registreerida nimetus „Kiełbasa krakowska sucha staropolska“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Kiełbasa krakowska sucha staropolska“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Kiełbasa krakowska sucha staropolska“ (GTT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.2 „lihatooted (kuumtöödeldud, soolatud, suitsutatud jne)“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. august 2018

                  Komisjoni nimel

                  presidendi eest

                  komisjoni liige

               Pierre MOSCOVICI

            (1)  ELT L 343, 14.12.2012, lk 1.

            (2)  ELT C 53, 13.2.2018, lk 11.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2018/1264, 20. september 2018, millega pikendatakse toimeaine petoksamiidi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  21.9.2018

                  ET

                  Euroopa Liidu Teataja

                  L 238/71

         KOMISJONI RAKENDUSMÄÄRUS (EL) 2018/1264,
         20. september 2018,
         millega pikendatakse toimeaine petoksamiidi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1,
         ning arvestades järgmist:

                     (1)

                     Komisjoni direktiiviga 2006/41/EÜ (2) kanti toimeaine petoksamiid nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine petoksamiidi heakskiit, nagu on sätestatud rakendusmääruse (EL) nr 540/2011 lisa A osas, aegub 31. jaanuaril 2019.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlus petoksamiidi heakskiidu pikendamiseks.

                     (5)

                     Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 31. augustil 2016 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava kokkuvõtliku toimiku ka üldsusele kättesaadavaks.

                     (8)

                     30. augustil 2017 esitas toiduohutusamet komisjonile oma järelduse (6) selle kohta, kas petoksamiid võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele. Komisjon esitas pikendamise esialgse aruande petoksamiidi kohta alalisele taime-, looma-, toidu- ja söödakomiteele 6. oktoobril 2017.

                     (9)

                     Taotlejale anti võimalus esitada pikendamisaruande kavandi kohta märkusi.

                     (10)

                     Vähemalt ühe toimeainet petoksamiid sisaldava taimekaitsevahendi puhul on ühe või mitme iseloomuliku kasutusega seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

                     (11)

                     Seepärast on asjakohane petoksamiidi heakskiitu pikendada.

                     (12)

                     Petoksamiidi heakskiidu pikendamist käsitlev riskihindamine põhineb piiratud arvul iseloomulikel kasutusviisidel, mis siiski ei sea piiranguid nendele kasutusviisidele, mida petoksamiidi sisaldavate taimekaitsevahendite puhul võidakse lubada. Seega on asjakohane kaotada üksnes herbitsiidina kasutamise piirang.

                     (13)

                     Vastavalt määruse (EÜ) nr 1107/2009 artikli 14 lõikele 1 koostoimes artikliga 6 ning arvestades teaduse ja tehnika arengut, oleks siiski vaja lisada teatavad tingimused ja piirangud. Eelkõige on asjakohane nõuda kinnitavat lisateavet.

                     (14)

                     Seepärast tuleks rakendusmäärust (EL) nr 540/2011 vastavalt muuta.

                     (15)

                     Komisjoni rakendusmäärusega (EL) 2018/84 (7) pikendati petoksamiidi heakskiidu kehtivusaega 31. jaanuarini 2019, et pikendamise saaks lõpule viia enne kõnealuse toimeaine heakskiidu aegumist. Ent kuna heakskiidu pikendamise otsus võeti vastu enne pikendatud kehtivusaja lõppkuupäeva, tuleks käesolevat määrust kohaldada alates 1. detsembrist 2018.

                     (16)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamine
            Toimeaine petoksamiidi heakskiitu pikendatakse vastavalt I lisale.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.

            Artikkel 3
            Jõustumine ja kohaldamise kuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. detsembrist 2018.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. september 2018

                  Komisjoni nimel

                  president

               Jean-Claude JUNCKER

            (1)  ELT L 309, 24.11.2009, lk 1.

            (2)  Komisjoni 7. juuli 2006. aasta direktiiv 2006/41/EÜ, millega muudetakse nõukogu direktiivi 91/414/EMÜ klotianidiini ja petoksamiidi lisamisega toimeainete hulka (ELT L 187, 8.7.2006, lk 24).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA Journal 2017;15(9):4981, 22 lk. Kättesaadav internetis: www.efsa.europa.eu.

            (7)  Komisjoni 19. jaanuari 2018. aasta rakendusmäärus (EL) 2018/84, millega muudetakse rakendusmäärust (EL) nr 540/2011 seoses toimeainete kloropürifossi, metüülkloropürifossi, klotianidiini, vaseühendite, dimoksüstrobiini, mankotseebi, mekoprop-P, metiraami, oksamüüli, petoksamiidi, propikonasooli, propineebi, propüsamiidi, püraklostrobiini ja zoksamiidi heakskiidu kehtivusaja pikendamisega (ELT L 16, 20.1.2018, lk 8).

            I LISA

                        Tavanimetus, identifitseerimisnumbrid

                        IUPACi nimetus

                        Puhtus (1)

                        Heakskiitmise kuupäev

                        Heakskiidu aegumine

                        Erisätted

                        Petoksamiid
                        CASi nr 106700-29-2
                        CIPACi nr 665

                        2-kloro-N-(2-etoksüetüül)-N-(2-metüül-1-fenülprop-1-enüül) atsetamiid

                        ≥ 940 g/kg
                        Lisandid:
                        tolueen: kuni 3 g/kg.

                        1. detsember 2018

                        30. november 2033

                        A OSA
                        Lubatakse kasutada samal põllul üks kord iga kahe aasta tagant maksimaalses koguses 1 200  g toimeainet ühe hektari kohta.
                        B OSA
                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse petoksamiidi kohta koostatud pikendamisaruande järeldusi, eelkõige selle I ja II liidet.
                        Üldhindamisel pööravad liikmesriigid erilist tähelepanu järgmisele:

                                    —

                                    risk metaboliitide tekkeks põhjavees, kui petoksamiidi kasutatakse tundliku mullastiku ja/või tundlike kliimatingimustega piirkonnas;

                                    —

                                    veeorganismidele ja vihmaussidele avalduv risk;

                                    —

                                    tarbijatele avalduv risk, mis on seotud järelkultuuris sisalduvate jääkidega või põllukultuuride ikaldumisega.

                              Vajaduse korral hõlmavad kasutustingimused riskivähendusmeetmete võtmist.
                        Taotleja esitab komisjonile, liikmesriikidele ja toiduohutusametile kinnitava teabe seoses järgmisega:

                                    1)

                                    põhjavees tekkida võivate metaboliitide olulisus, võttes Euroopa Parlamendi ja nõukogu määruse (EÜ) nr 1272/2008 (2) kohaselt arvesse kõiki petoksamiidi asjakohaseid klassifikatsioone, eriti klassifitseerimist 2. kategooria kantserogeeniks;

                                    2)

                                    veetöötlusprotsesside mõju joogivees olevate jääkide omadustele;

                                    3)

                                    petoksamiidi võimalik kahjulik mõju sisesekretsioonisüsteemile, kas kilpnäärme talitlusele või kilpnäärme talitluse kaudu, ning vähemalt andmed toimemehhanismi kohta, et selgitada, kas on olemas kahjulik mõju kilpnäärme talitlusele.

                              Punktis 1 nõutud teabe peab taotleja petoksamiidi ja nõutava teabe kohta esitama aasta jooksul pärast Euroopa Kemikaaliameti riskihindamise komitee vastuvõetud arvamuse avaldamist vastavalt Euroopa Parlamendi ja nõukogu määruse (EÜ) nr 1272/2008 artikli 37 lõikele 4.
                        Punktis 2 nõutud teabe peab taotleja esitama kahe aasta jooksul pärast seda, kui komisjon on avalikustanud pinna- ja põhjavees esinevatele jääkidele avalduva veetöötlemisprotsesside mõju hindamise juhised.
                        Kooskõlas komisjoni määrusega (EL) 2018/605, (3) millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste määramiseks, ning Euroopa Toiduohutusameti ja Euroopa Kemikaaliameti poolt vastu võetud ühise juhisega endokriinfunktsiooni kahjustavate kemikaalide tuvastamise kohta, peab taotleja esitama punktis 3 nõutud teabe 10. novembriks 2020.

               (1)  Täiendavad andmed toimeaine identifitseerimiseks ja toimeaine omadused on esitatud heakskiidu pikendamist käsitlevas aruandes.

               (2)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

               (3)  Komisjoni 19. aprilli 2018. aasta määrus (EL) 2018/605, millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste kindlakstegemiseks (ELT L 101, 20.4.2018, lk 33).

            II LISA
            Rakendusmääruse (EL) nr 540/2011 lisa muudetakse järgmiselt.

                        1)

                        A osast jäetakse välja kanne 122 petoksamiidi kohta.

                        2)

                        B osasse lisatakse järgmine kanne:

                                    Nr

                                    Tavanimetus, identifitseerimisnumbrid

                                    IUPACi nimetus

                                    Puhtus (1)

                                    Heakskiitmise kuupäev

                                    Heakskiidu aegumine

                                    Erisätted

                                    „127.

                                    Petoksamiid
                                    CASi nr 106700-29-2
                                    CIPACi nr 665

                                    2-kloro-N-(2-etoksüetüül)-N-(2-metüül-1-fenülprop-1-enüül) atsetamiid

                                    ≥ 940 g/kg
                                    Lisandid:
                                    tolueen: kuni 3 g/kg.

                                    1. detsember 2018

                                    30. november 2033

                                    A OSA
                                    Lubatakse kasutada samal põllul üks kord iga kahe aasta tagant maksimaalses koguses 1 200  g toimeainet ühe hektari kohta.
                                    B OSA
                                    Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse petoksamiidi kohta koostatud pikendamisaruande järeldusi, eelkõige selle I ja II liidet.
                                    Üldhindamisel pööravad liikmesriigid erilist tähelepanu järgmisele:

                                                —

                                                risk metaboliitide tekkeks põhjavees, kui petoksamiidi kasutatakse tundliku mullastiku ja/või tundlike kliimatingimustega piirkonnas;

                                                —

                                                veeorganismidele ja vihmaussidele avalduv risk;

                                                —

                                                tarbijatele avalduv risk, mis on seotud järelkultuuris sisalduvate jääkidega või põllukultuuride ikaldumisega.

                                          Vajaduse korral hõlmavad kasutustingimused riskivähendusmeetmete võtmist.
                                    Taotleja esitab komisjonile, liikmesriikidele ja toiduohutusametile kinnitava teabe seoses järgmisega:

                                                1)

                                                põhjavees tekkida võivate metaboliitide olulisus, võttes Euroopa Parlamendi ja nõukogu määruse (EÜ) nr 1272/2008 (2) kohaselt arvesse kõiki petoksamiidi asjakohaseid klassifikatsioone, eriti klassifitseerimist 2. kategooria kantserogeeniks;

                                                2)

                                                veetöötlusprotsesside mõju joogivees olevate jääkide omadustele;

                                                3)

                                                petoksamiidi võimalik kahjulik mõju sisesekretsioonisüsteemile, kas kilpnäärme talitlusele või kilpnäärme talitluse kaudu, ning vähemalt andmed toimemehhanismi kohta, et selgitada, kas on olemas kahjulik mõju kilpnäärme talitlusele.

                                          Punktis 1 nõutud teabe peab taotleja petoksamiidi ja nõutava teabe kohta esitama aasta jooksul pärast Euroopa Kemikaaliameti riskihindamise komitee vastuvõetud arvamuse avaldamist vastavalt Euroopa Parlamendi ja nõukogu määruse (EÜ) nr 1272/2008 artikli 37 lõikele 4.
                                    Punktis 2 nõutud teabe peab taotleja esitama kahe aasta jooksul pärast seda, kui komisjon on avalikustanud pinna- ja põhjavees esinevatele jääkidele avalduva veetöötlemisprotsesside mõju hindamise juhised.
                                    Kooskõlas komisjoni määrusega (EL) 2018/605, (3) millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste määramiseks, ning Euroopa Toiduohutusameti ja Euroopa Kemikaaliameti poolt vastu võetud ühise juhisega endokriinfunktsiooni kahjustavate kemikaalide tuvastamise kohta, peab taotleja esitama punktis 3 nõutud teabe 10. novembriks 2020.“

               (1)  Täiendavad andmed toimeaine identifitseerimiseks ja toimeaine omadused on esitatud heakskiidu pikendamist käsitlevas aruandes.

               (2)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

               (3)  Komisjoni 19. aprilli 2018. aasta määrus (EL) 2018/605, millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste kindlakstegemiseks (ELT L 101, 20.4.2018, lk 33).


title: Komisjoni rakendusmäärus (EL) 2018/1265, 20. september 2018, millega kiidetakse heaks toimeaine fenpikoksamiid vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse rakendusmäärust (EL) nr 540/2011 (EMPs kohaldatav tekst)

text:
                  21.9.2018

                  ET

                  Euroopa Liidu Teataja

                  L 238/77

         KOMISJONI RAKENDUSMÄÄRUS (EL) 2018/1265,
         20. september 2018,
         millega kiidetakse heaks toimeaine fenpikoksamiid vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse rakendusmäärust (EL) nr 540/2011
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,
         ning arvestades järgmist:

                     (1)

                     Ühendkuningriik sai ettevõtjalt Dow AgroScience GmbH 2. detsembril 2014 määruse (EÜ) nr 1107/2009 artikli 7 lõike 1 kohase taotluse toimeaine fenpikoksamiidi heakskiitmiseks.

                     (2)

                     Vastavalt kõnealuse määruse artikli 9 lõikele 3 teatas Ühendkuningriik kui referentliikmesriik 13. jaanuaril 2015 taotlejale, teistele liikmesriikidele, komisjonile ja Euroopa Toiduohutusametile (edaspidi „toiduohutusamet“), et taotlus on esitatud nõuetele vastavalt.

                     (3)

                     Nimetatud referentliikmesriik esitas 13. oktoobril 2016 esialgse hindamisaruande komisjonile ja selle koopia toiduohutusametile; hindamisaruandes hinnati kõnealuse toimeaine eeldatavat vastavust määruse (EÜ) nr 1107/2009 artiklis 4 sätestatud heakskiitmise kriteeriumidele.

                     (4)

                     Toiduohutusamet järgis määruse (EÜ) nr 1107/2009 artikli 12 lõike 1 sätteid. Vastavalt määruse (EÜ) nr 1107/2009 artikli 12 lõikele 3 nõudis toiduohutusamet, et taotleja esitaks liikmesriikidele, komisjonile ja toiduohutusametile täiendavat teavet. Referentliikmesriigi hinnang täiendavale teabele esitati toiduohutusametile ajakohastatud esialgse hindamisaruandena 31. juulil 2017.

                     (5)

                     22. detsembril 2017 esitas toiduohutusamet taotlejale, liikmesriikidele ja komisjonile oma järelduse (2) selle kohta, kas võib eeldada, et toimeaine fenpikoksamiid vastab heakskiitmise kriteeriumidele, mis on sätestatud määruse (EÜ) nr 1107/2009 artiklis 4. Toiduohutusamet tegi oma järelduse üldsusele kättesaadavaks.

                     (6)

                     23. märtsil 2018 esitas komisjon alalisele taime-, looma-, toidu- ja söödakomiteele fenpikoksamiidi käsitleva läbivaatamisaruande ja fenpikoksamiidi heakskiitmist käsitleva määruse eelnõu.

                     (7)

                     Vähemalt ühe kõnealust toimeainet sisaldava taimekaitsevahendi ühe või mitme iseloomuliku kasutusviisiga seoses ning eelkõige läbivaatamisaruandes uuritud ja üksikasjalikult käsitletud kasutusviisidega seoses on kinnitust leidnud, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

                     (8)

                     Seetõttu on asjakohane fenpikoksamiid heaks kiita.

                     (9)

                     Vastavalt määruse (EÜ) nr 1107/2009 artikli 13 lõikele 2 koostoimes artikliga 6 ning teaduse ja tehnika arengut arvestades on siiski vaja lisada teatavad tingimused ja piirangud. Eelkõige on asjakohane nõuda kinnitavat lisateavet.

                     (10)

                     Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (3) lisa vastavalt muuta.

                     (11)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiitmine
            I lisas kirjeldatud toimeaine fenpikoksamiid kiidetakse heaks kõnealuses lisas sätestatud tingimustel.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.

            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. september 2018

                  Komisjoni nimel

                  president

               Jean-Claude JUNCKER

            (1)  ELT L 309, 24.11.2009, lk 1.

            (2)  EFSA (Euroopa Toiduohutusamet), 2018. Conclusion on the peer review of the pesticide risk assessment of the active substance fenpicoxamid (XDE-777) („Järeldused toimeaine fenpikoksamiidi (XDE-777) pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2018;16(1):5146, 27 lk, https://doi.org/10.2903/j.efsa.2018.5146.

            (3)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            I LISA

                        Tavanimetus, tunnuskoodid

                        IUPACi nimetus

                        Puhtus (1)

                        Heakskiitmise kuupäev

                        Heakskiitmise aegumine

                        Erisätted

                        Fenpikoksamiid
                        CASi nr: 517875-34-2
                        CIPACi nr: 991

                        (3S,6S,7R,8R)-8-bensüül-3-{3-[(isobutürüloksü)metoksü]-4-metoksüpüridiiin-2-karboksamido}-6-metüül-4,9-diokso-1,5-dioksonaan-7-yl isobutüraat

                        ≥ 750 g/kg

                        11. oktoober 2018

                        11. oktoober 2028

                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse fenpikoksamiidi kohta koostatud läbivaatamisaruande järeldusi, eelkõige selle I ja II liidet.
                        Üldhindamisel peavad liikmesriigid pöörama erilist tähelepanu:

                                    —

                                    töötlemise mõjude tarbijatele suunatud riskide hindamisele,

                                    —

                                    veeorganismidele avalduvale riskidele.

                              Vajaduse korral hõlmavad kasutustingimused riskivähendusmeetmete võtmist.
                        Taotleja esitab kinnitava teabe:

                                    1)

                                    toodetud toimeaine tehnilise kirjelduse kohta (kaubandusliku tootmise põhjal) ja mürgisuskatsetes kasutatavate partiide vastavuse kohta kinnitatud tehnilisele kirjeldusele;

                                    2)

                                    veetöötlusprotsesside mõju kohta joogivees olevate jääkide omadustele;

                                    3)

                                    fenpikoksamiidi võimalike endokriinseid häireid põhjustavate omaduste kohta kilpnäärme tegevusega seoses (esitada tuleb eelkõige mehhaanilised andmed, milles on vastavalt määruse (EÜ) nr 1107/2009 (muudetud komisjoni määrusega (EL) 2018/605) (2) II lisa punktidele 3.6.5 ja 3.8.2 selgitatud, kas heakskiitmisel esitatud uuringutes täheldatud mõjud on seotudendokriinsüsteemi häireid põhjustavate omadustega või mitte.

                              Taotleja peab esitama komisjonile, liikmesriikidele ja toiduohutusametile punktis 1 osutatud teabe 11. oktoobriks 2019 ning punktis 2 osutatud teabe kaks aastat pärast seda, kui komisjon on avaldanud juhised, milles käsitletakse veetöötlusprotsesside poolt pinna- ja põhjavees olevate jääkide omadustele avaldatava mõju hindamist, punktis 3 osutatud teave tuleb esitada 10. novembriks 2020.

               (1)  Täiendavad toimeaine identifitseerimisandmed ja toimeaine omadused on esitatud läbivaatamisaruandes.

               (2)  Komisjoni 19. aprilli 2018. aasta määrus (EL) 2018/605, millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste kindlakstegemiseks. (ELT L 101, 20.4.2018, lk 33).

            II LISA
            Rakendusmääruse (EL) nr 540/2011 lisa B osasse lisatakse järgmine kanne:

                           Number

                           Tavanimetus, tunnuskoodid

                           IUPACi nimetus

                           Puhtus (1)

                           Heakskiitmise kuupäev

                           Heakskiitmise aegumine

                           Erisätted

                           „126

                           Fenpikoksamiid
                           CASi nr: 517875-34-2
                           CIPACi nr: 991

                           (3S,6S,7R,8R)-8-bensüül-3-{3-[(isobutürüloksü)metoksü]-4-metoksüpüridiiin-2-karboksamido}-6-metüül-4,9-diokso-1,5-dioksonaan-7-yl isobutüraat

                           ≥ 750 g/kg

                           11. oktoober 2018

                           11. oktoober 2028

                           Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse fenpikoksamiidi kohta koostatud läbivaatamisaruande järeldusi, eelkõige selle I ja II liidet.
                           Üldhindamisel peavad liikmesriigid pöörama erilist tähelepanu:

                                       —

                                       töötlemise mõjude tarbijatele suunatud riskide hindamisele,

                                       —

                                       veeorganismidele avalduvale riskidele.

                                 Vajaduse korral hõlmavad kasutustingimused riskivähendusmeetmete võtmist.
                           Taotleja esitab kinnitava teabe:

                                       1)

                                       toodetud toimeaine tehnilise kirjelduse kohta (kaubandusliku tootmise põhjal) ja mürgisuskatsetes kasutatavate partiide vastavuse kohta kinnitatud tehnilisele kirjeldusele;

                                       2)

                                       veetöötlusprotsesside mõju kohta joogivees olevate jääkide omadustele;

                                       3)

                                       fenpikoksamiidi võimalike endokriinseid häireid põhjustavate omaduste kohta kilpnäärme tegevusega seoses (esitada tuleb eelkõige mehhaanilised andmed, milles on vastavalt määruse (EÜ) nr 1107/2009 (muudetud komisjoni määrusega (EL) 2018/605) (2) II lisa punktidele 3.6.5 ja 3.8.2 selgitatud, kas heakskiitmisel esitatud uuringutes täheldatud mõjud on seotudendokriinsüsteemi häireid põhjustavate omadustega või mitte.

                                 Taotleja peab esitama komisjonile, liikmesriikidele ja toiduohutusametile punktis 1 osutatud teabe 11. oktoobriks 2019 ning punktis 2 osutatud teabe kaks aastat pärast seda, kui komisjon on avaldanud juhised, milles käsitletakse veetöötlusprotsesside poolt pinna- ja põhjavees olevate jääkide omadustele avaldatava mõju hindamist, punktis 3 osutatud teave tuleb esitada 10. novembriks 2020.“

               (1)  Täiendavad toimeaine identifitseerimisandmed ja toimeaine omadused on esitatud läbivaatamisaruandes.

               (2)  Komisjoni 19. aprilli 2018. aasta määrus (EL) 2018/605, millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste kindlakstegemiseks (ELT L 101, 20.4.2018, lk 33).